text: Li siergant sont anuiiet de baer
   Et de l' cherkier et de le demander:
   Ciés un borgois sont alet por disner;
   Car hon ki vait ne puet mie juner.
   II les porsuit tant k'il les vit entrer;
   Por l’ocoison de l’aumosne rover
   Ala a l'uis lor raisons escouter...
   "Signor," dist il, "mout vos voi dementer."
   Et chil respondent: "Ne fait a oblier.
   Pierdut avomes un gentil baceler,
   Le fil au conte ki Rome doit warder;
   N’ot plus d’enfans, mout le devoit amer,
   Tant k’il le fist une dame esposer;
   Mais il le fist a forche...............
   Fuis s’en est en essil decha mer.
   Li pére en cuide esragier et dierver,
   Se douche mére ne l' puet entroublier;
   Et li puchiele ki tant le pot amer,
   Sos chiel n’est hon, s’il li ot regreter,
   Ne li estueve d'ansdos les ieus plorer.
   Or le cuidames chi iluekes trover,
   Mais ne l' poons veir ne encontrer:
   Avoirs nos faut, n'avons mais ke doner;
   Vuelliens ou non, nos en convient aler."
   PageV01P294
   Dist li borgois: "N’en faites a blasmer."
   A ichel mot font lor tables oster,
   Si comenchiérent ariére a retorner.
  